KIRJALLINEN KYSYMYS E-3183/01 esittäjä(t): Carlos Bautista Ojeda (Verts/ALE) komissiolle. Bazan luonnonpuiston luonnonvaraisten eläinten viljelyksille aiheuttamat haitat.



Virallinen lehti nro 147 E , 20/06/2002 s. 0125 - 0126



KIRJALLINEN KYSYMYS E-3183/01 esittäjä(t): Carlos Bautista Ojeda (Verts/ALE) komissiolle (20. marraskuuta 2001) Aihe: Bazan luonnonpuiston luonnonvaraisten eläinten viljelyksille aiheuttamat haitat Bazan vuoristossa sijaitsevan luonnonpuiston reunamilla maa-alueita omistavat viljelijät ovat toistuvasti ilmoittaneet huomattavista vahingoista, joita luonnonpuiston luonnonvaraiset eläimet säännöllisesti aiheuttavat viljelmille, erityisesti manteliviljelyksille. Kesäisin ilmenevä, jokavuotinen ongelma johtuu Välimeren metsän luonteesta sekä erityisesti alueella vallitsevista ilmasto-olosuhteista, joiden seurauksena kyseisenä vuodenaikana syntyy ravintotyhjiö ja eläinten on etsittävä ruokaa Bazan luonnonpuiston ulkopuolelta. Maanviljelijät ovat tilanteen takia ehdottaneet kolmea eri toimenpidettä: vahingot korvataan, viljelmille aiheutuvat vahingot estetään suunnitelmallisella metsästyksellä ja tehdään sopimus, jolla estetään vahingoista aiheutuvat oikeustoimet ja jonka mukaan vahingon toteaminen tapahtuneeksi oikeuttaa korvaukseen. Ongelman korjaamiseksi Andalusian hallitus ei ole toteuttanut mitään näistä toimenpiteistä. Edellä kuvatun kaltaiset tilanteet merkitsevät luonnonpuistoille huomattavaa vaaraa. Voi syntyä yhteenottoja, joista joskus seuraa vakavia ympäristörikoksia (tahalliset tulipalot, avohakkuut, salametsästys, luvaton rakentaminen jne.) Onko komissio tietoinen ongelmista, joita Bazan luonnonpuiston eläimet ovat aiheuttaneet viljelijöille ja joista yhdistykset Asociación de Damnificados por la Fauna del Parque Natural Sierra de Baza ja Asociación Proyecto Sierra de Baza ovat ilmoittaneet? Mihin toimenpiteisiin komissio aikoo ryhtyä? Katsooko komissio, että luonnonpuistojen hoito ja puistoihin liittyvien alueiden kehitys pitäisi toteuttaa yhteishallintopolitiikkaan perustuen niin, että hallintoon osallistuvat asianomaiset väestöryhmät eivät pelkästään hyötyisi luonnonsuojeluun liittyvistä seikoista, vaan myös luonnonalueiden suojelemisen aikaansaamista taloudellisista ja luonnonvarojen kestävään käyttöön liittyvistä eduista? Franz Fischlerin komission puolesta antama vastaus (15. tammikuuta 2002) Komissiolla ei ole tietoa parlamentin jäsenen mainitsemista asioista. Lisäksi tämäntyyppisten käytännön ongelmien ratkaiseminen kuuluu kansallisten ja/tai alueellisten elinten eikä yhteisön toimivaltaan. Huomattakoon, että tietyt maaseudun kehittämistä koskevien ohjelmien yhteydessä hyväksytyt toimenpiteet saattavat auttaa ratkaisun löytämisessä parlamentin jäsenen mainitsemiin huolenaiheisiin. Maaseudun kehittämistä koskevan vuonna 1999 käyttöön otetun uuden politiikan avulla pyritään ottamaan käyttöön yhdenmukainen ja kestävä kehys, joka takaa maaseutualueiden tulevaisuuden edistämällä työpaikkojen säilyttämistä ja luomista sekä ottamalla huomioon ympäristövaatimukset. Euroopan maatalouden ohjaus- ja tukirahaston (EMOTR) tuesta maaseudun kehittämiseen 17 päivänä toukokuuta 1999 annetussa neuvoston asetuksessa (EY) N:o 1257/1999(1) säädettyjä tukitoimenpiteitä ovat muun muassa maatilainvestointeihin luonnonympäristön säilyttämiseksi myönnettävät tuet, epäsuotuisia alueita varten myönnettävät luonnonhaittakorvaukset, maatalouden ympäristötuet sekä maatalouden ja maaseudun kehittämisen alalla ympäristön suojelemiseksi myönnettävät tuet. Kyseiset toimenpiteet on sisällytetty myös Espanjan maaseudun kehittämistä koskevaan ohjelmaan liitännäistoimenpiteiksi, tavoitteen 1 kohdealueiden tuotantorakenteen kehittämistä Espanjassa koskevaan toimenpideohjelmaan ja Andalusian alueelliseen toimenpideohjelmaan. Jotta yhteisön rahastoja voitaisiin hyödyntää parlamentin jäsenen mainitsemassa tapauksessa, asianomaisten maanviljelijöiden vaatimien konkreettisisten toimien tulisi sisältyä Espanjan valtion ja Andalusian hallituksen laatimien ohjelmien toimenpiteisiin. Lisäksi näiden toimien pitäisi olla tukikelpoisia, ja eri osapuolten olisi oltava yksimielisiä niiden toteuttamisesta. Muistutettakoon tässä yhteydessä, että näiden ohjelmien hallinnointi on jäsenvaltion ja siten sen kansallisten ja/tai alueellisten viranomaisten eikä komission tehtävä. On kuitenkin huomattava, että Espanjan viranomaiset ovat ehdottaneet Sierra de Bazan luonnonpuiston (Granada) valitsemista yhteisön tärkeänä pitämien ja mahdollisesti Natura 2000 -verkostoon liitettävien alueiden joukkoon. Jäsenvaltioiden on yhteisön tärkeinä pitämien alueiden osalta hyväksyttävä tarvittavat määräykset tai hallinnolliset tai sopimusoikeudelliset toimenpiteet luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(2) liitteessä I lueteltujen luontotyyppien ja sen liitteessä II tarkoitettujen lajien suojelemiseksi sekä kyseisen direktiivin yleisten tavoitteiden saavuttamiseksi. Natura 2000 -verkostoon mahdollisesti liitettävien alueiden hoito kuuluu kuitenkin jäsenvaltioiden toimivaltaan, ja komission tehtävänä on taata yhteisön lainsäädännön noudattaminen. (1) EYVL L 160, 26.6.1999. (2) EYVL L 206, 22.7.1992.